CELEX: 
Language: hr
Date: 2017-02-16 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) br. 640/2014 o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost

OBRAZLOŽENJE
            
            
               1.KONTEKST DELEGIRANOG AKTA
            
            
               Povjerenik Hogan kao jedan od ključnih političkih prioriteta za svoj mandat istaknuo je pojednostavnjenje zajedničke poljoprivredne politike. Ono se temelji na sljedećim trima vodećim načelima:
            
            
               –poštovanje političkih odluka iz 2013.;
            
            
               –poštovanje dobrog financijskog upravljanja ZPP-om;
            
            
               –potreba za usmjeravanjem na pojednostavnjenja u korist poljoprivrednika i ostalih korisnika.
            
            
               Zasad postoje četiri takozvana kruga pojednostavnjenja. Prvi krug pojednostavnjenja povezan je s uvjetima prihvatljivosti u pogledu zahtjeva za identifikaciju i registraciju za životinje u okviru dobrovoljne proizvodno vezane potpore i s rokovima za zahtjeve za potporu u 2015., dok je drugi krug usmjeren na promjene smjernica IAKS-a koje bi mogle biti učinkovite već za godinu podnošenja zahtjeva 2015. Treći krug pojednostavnjenja uključuje: 
            
            
               izmjene Provedbene uredbe Komisije (EU) br. 809/2014 u pogledu IAKS-a, posebno radi uvođenja i. daljnjih mogućnosti za ispravljanje zahtjeva za potporu u pogledu plaćanja za ekologizaciju, ii. sustava prethodnih provjera zahtjeva za potporu, iii. pravila za upravljanje kolektivnim zahtjevima u okviru određenih mjera ruralnog razvoja te iv. daljnjih mogućnosti kombiniranja ili smanjenja uzoraka za kontrole na terenu u cilju općeg smanjenja broja korisnika koji se kontroliraju. Te su izmjene objavljene u Provedbenoj uredbi Komisije (EU) br. 2333/2015;
            
            
               izmjene Delegirane uredbe Komisije (EU) br. 640/2014 u pogledu IAKS-a, posebno u pogledu administrativnih kazni za određene programe izravnih plaćanja po površini i mjere ruralnog razvoja, koje su popraćene daljnjim tehničkim pojašnjenjima i prilagodbama. Te su izmjene objavljene u Delegiranoj uredbi Komisije (EU) br. 2016/1393.
            
            
               Prijedlog pojednostavnjenja u ovom delegiranom aktu dio je četvrtog kruga pojednostavnjenja. Odnosi se na izračun smanjenja plaćanja za ekologizaciju (plaćanje za poljoprivredne prakse korisne za klimu i okoliš) u okviru integriranog administrativnog i kontrolnog sustava (IAKS). Cilj je da se državama članicama olakša provedba te da se osiguraju razmjernija smanjenja korisnicima koji se nalaze u vrlo zahtjevnoj situaciji u kojoj je za raznolikost usjeva potrebno uzgajati tri različite kulture. Izmjene su tehničke prirode, a usmjerene su na pojašnjenje i pojednostavnjenje odgovarajućih članaka. 
            
            
               2.SAVJETOVANJA PRIJE DONOŠENJA AKTA
            
            
               Ovaj prijedlog pojednostavnjenja temelji se na raspravi o pojednostavnjenju održanoj u 2015. u Vijeću i Europskom parlamentu, u stručnim skupinama i odborima te na javnom savjetovanju o iskustvu tijekom prve godine provedbe obveza ekologizacije u okviru programa izravnih plaćanja koje je pokrenuto 15. prosinca 2015. 
            
            
               Nacrt ovog Delegiranog akta predstavljen je i o njemu se raspravljalo s predstavnicima država članica u okviru sastanaka stručne skupine za izravna plaćanja koji su se održali 25. kolovoza i 28. rujna 2016. 
            
            
               U skladu sa Smjernicama za bolju regulativu (SWD(2015) 111 final od 19.5.2015.) nacrt Delegirane uredbe objavljen je na portalu za bolju regulativu na razdoblje od četiri tjedna tijekom kojeg je provedeno javno savjetovanje, od 19. prosinca 2016. do 16. siječnja 2017. Od zainteresiranih strana primljene su četiri primjedbe, od koje tri nisu bile povezane s predmetnim Delegiranim aktom, nego s Delegiranim aktom o izmjeni Uredbe (EU) br. 639/2014
                  1
               , dok se u jednoj primjedbi tražila veća proporcionalnost u prilagođenoj razini smanjenja u pogledu ekologizacije, posebno u pogledu zahtjeva ekološki značajne površine. Razina smanjenja temeljito je procijenjena tijekom postupka izrade i savjetovanja te se smatra da je razmjerna i da na odgovarajući način odražava koncept plaćanja za ekologizaciju i specifičnu prirodu različitih zahtjeva u pogledu ekologizacije.
            
            
               3.PRAVNI ELEMENTI DELEGIRANOG AKTA
            
            
               Prijedlogom se prijašnja metoda izračuna, koja je uključivala „omjer razlike” koji se smatrao vrlo kompliciranim, zamjenjuje jednostavnim i jasnijim multiplikatorom. Obuhvaća i razmjernije (ublaženo) smanjenje plaćanja za nesukladnosti u slučajevima kada poljoprivrednici moraju poštovati raznolikost usjeva tako da imaju najmanje tri različite kulture na svojim obradivim površinama. Konačno, ukida se koncept skupine kultura na kojemu se temelji izračun potpore. Taj koncept ne čini se potrebnim u specifičnom kontekstu plaćanja za ekologizaciju jer se plaćanje za ekologizaciju mora temeljiti na ukupnoj površini gospodarstva.
            
            
               Prijedlog bi se trebao od 15. listopada 2017. primjenjivati na zahtjeve za potporu u pogledu plaćanja za ekologizaciju i na jedinstvene zahtjeve koji se odnose na godine podnošenja zahtjeva koje počinju od 1. siječnja 2017.
            
            
               DELEGIRANA UREDBA KOMISIJE (EU) …/...
            
            
               оd 16.2.2017.
            
         
         
            
               o izmjeni Delegirane uredbe (EU) br. 640/2014 o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008
                  2
               , a posebno njezin članak 77. stavak 7.,
            
            
               budući da:
            
            
               (1)Na temelju iskustva stečenog nakon uvođenja plaćanja za poljoprivredne prakse korisne za klimu i okoliš („plaćanje za ekologizaciju”) kako je predviđeno u glavi III. poglavlju 3. Uredbe (EU) br. 1307/2013 Europskog parlamenta i Vijeća
                  3
               , primjereno je pojednostavniti određena pravila koja se odnose na metodu izračuna plaćanja za ekologizaciju utvrđena Delegiranom uredbom Komisije (EU) br. 640/2014
                  4
               .
            
            
               (2)U okviru integriranog administrativnog i kontrolnog sustava izračun potpore na koju korisnik ima pravo temelji se na konceptu skupine kultura. Međutim, čini se da taj koncept nije potreban u specifičnom kontekstu plaćanja za ekologizaciju jer se plaćanje za ekologizaciju mora temeljiti na ukupnoj površini gospodarstva. Stoga je radi pojednostavnjenja potrebno ukinuti koncept skupine kultura u pogledu plaćanja za ekologizaciju.
            
            
               (3)U člancima 24. i 26. Delegirane uredbe (EU) br. 640/2014 utvrđena su pravila za izračun smanjenja plaćanja za ekologizaciju u slučaju nesukladnosti sa zahtjevima raznolikosti usjeva odnosno zahtjevima ekološki značajne površine. Ti izračuni obuhvaćaju omjer razlike i faktor smanjenja od 50 %. Radi jasnoće, a da se pritom ne mijenja razina smanjenja, opravdano je preformulirati predmetne odredbe te omjer razlike i faktor smanjenja od 50 % zamijeniti multiplikatorom.
            
            
               (4)Radi postizanja veće ravnoteže između razine težine smanjenja i potrebe očuvanja razmjernih i pravednih smanjenja, primjereno je ublažiti smanjenja plaćanja za ekologizaciju kada je za raznolikost usjeva potrebno uzgajati tri različite kulture.
            
            
               (5)Delegiranu uredbu (EU) br. 640/2014 trebalo bi stoga na odgovarajući način izmijeniti.
            
            
               (6)Kako bi se izbjegla situacija u kojoj bi države članice trebale prilagoditi svoje sustave izračuna plaćanja za godinu podnošenja zahtjeva 2016. tijekom razdoblja plaćanja te kako bi se za korisnike osigurala predvidljivost u pogledu pravila primjenjivih na izračun plaćanja, ova bi se Uredba trebala primjenjivati od 16. listopada 2017. u pogledu godina podnošenja zahtjeva koje počinju od 1. siječnja 2017.,
            
            
               DONIJELA JE OVU UREDBU:
            
            
               Članak 1.
            
            
               Izmjena Delegirane uredbe (EU) br. 640/2014
            
            
               Delegirana uredba (EU) br. 640/2014 mijenja se kako slijedi:
            
            
               (1)članak 22. zamjenjuje se sljedećim:
            
            
               „Članak 22. 
            
            
               Opća načela
            
            
               Za potrebe ovog odjeljka ako je ista površina utvrđena za više od jedne poljoprivredne prakse korisne za klimu i okoliš u skladu s člankom 43. stavkom 2. Uredbe (EU) br. 1307/2013., ona se uzima u obzir posebno za svaku od tih praksi za izračun plaćanja za poljoprivredne prakse korisne za klimu i okoliš, dalje u tekstu: „plaćanje za ekologizaciju.”; 
            
            
               (2)u članku 23. stavku 2. prvi podstavak zamjenjuje se sljedećim:
            
         
         
            
               „2. Ne dovodeći u pitanje administrativne kazne primjenjive u skladu s člankom 28., ako je površina prijavljena u jedinstvenom zahtjevu za osnovno plaćanje ili jedinstveno plaćanje po površini veća od utvrđene površine, utvrđena površina koristi se za izračun plaćanja za ekologizaciju.”;
            
            
               (3)članak 24. zamjenjuje se sljedećim:
            
            
               „Članak 24. 
            
            
               Smanjenje plaćanja za ekologizaciju u slučaju nesukladnosti s raznolikošću usjeva
            
            
               1. Kada je riječ o obradivoj površini u pogledu koje se člankom 44. stavkom 1. prvim podstavkom Uredbe (EU) br. 1307/2013 zahtijevaju najmanje dvije različite kulture pri čemu glavna kultura ne obuhvaća više od 75 % ukupne obradive površine, ali površina koja je utvrđena za glavnu kulturu obuhvaća više od 75 % utvrđene ukupne obradive površine, površina koju treba koristiti za izračun plaćanja za ekologizaciju u skladu s člankom 23. ove Uredbe smanjuje se za dvostruki iznos za koji površina glavne kulture prelazi 75 % utvrđene ukupne obradive površine.
            
            
               2. Kada je riječ o obradivoj površini u pogledu koje se člankom 44. stavkom 1. drugim podstavkom Uredbe (EU) br. 1307/2013 zahtijevaju najmanje tri različite kulture pri čemu glavna kultura ne obuhvaća više od 75 % ukupne obradive površine, ali površina koja je utvrđena za glavnu kulturu obuhvaća više od 75 % utvrđene ukupne obradive površine, površina koju treba koristiti za izračun plaćanja za ekologizaciju u skladu s člankom 23. ove Uredbe smanjuje se za površinu glavne kulture koja prelazi 75 % utvrđene ukupne obradive površine.
            
            
               3. Kada je riječ o obradivoj površini u pogledu koje se člankom 44. stavkom 1. drugim podstavkom Uredbe (EU) br. 1307/2013 zahtijevaju najmanje tri različite kulture pri čemu dvije glavne kulture ne obuhvaćaju više od 95 % ukupne obradive površine, ali površina koja je utvrđena za dvije glavne kulture obuhvaća više od 95 % utvrđene ukupne obradive površine, površina koju treba koristiti za izračun plaćanja za ekologizaciju u skladu s člankom 23. ove Uredbe smanjuje se za peterostruki iznos za koji površina dviju glavnih kultura prelazi 95 % utvrđene ukupne obradive površine.
            
            
               4. Kada je riječ o poljoprivrednim gospodarstvima u pogledu kojih se člankom 44. stavkom 2. Uredbe (EU) br. 1307/2013 zahtijeva da glavna kultura na preostaloj obradivoj površini ne obuhvaća više od 75 % te preostale obradive površine, ali površina koja je utvrđena za glavnu kulturu na utvrđenoj preostaloj obradivoj površini obuhvaća više od 75 %, površina koju treba koristiti za izračun plaćanja za ekologizaciju u skladu s člankom 23. ove Uredbe smanjuje se za dvostruki iznos za koji površina glavne kulture prelazi 75 % te utvrđene preostale obradive površine. 
            
            
               5. Ako se utvrdi da korisnik tijekom tri godine nije poštovao raznolikost usjeva kako je navedeno u ovom članku, površina za koju se smanjuje površina koja se koristi za izračun plaćanja za ekologizaciju u skladu sa stavcima 1. do 4. u narednim godinama množi se sa 2.”;
            
            
               (4)u članku 26. stavci 2. i 3. zamjenjuju se sljedećim:
            
            
               „2. Ako je propisana ekološki značajna površina veća od utvrđene ekološki značajne površine uzimajući u obzir ponderiranje ekološki značajnih površina predviđeno člankom 46. stavkom 3. Uredbe (EU) br. 1307/2013, površina koju treba koristiti za izračun plaćanja za ekologizaciju u skladu s člankom 23. ove Uredbe smanjuje se za deseterostruki iznos izostavljene ekološki značajne površine.
            
            
               Za potrebe prvog podstavka utvrđena ekološki značajna površina ne prelazi udio ekološki značajnih površina prijavljenih u ukupnoj obradivoj površini koja je prijavljena.
            
            
               3. Ako se utvrdi da korisnik tijekom tri godine nije poštovao zahtjeve ekološki značajne površine kako je navedeno u ovom članku, površina za koju se smanjuje površina koja se koristi za izračun plaćanja za ekologizaciju u skladu sa stavkom 4. u narednim godinama množi se sa 2.”.
            
            
               Članak 2. 
            
            
               Stupanje na snagu i primjena
            
            
               Ova Uredba stupa na snagu sedmog dana od dana objave u Službenom listu Europske unije.
            
            
               Ona se od 16. listopada 2017. primjenjuje na zahtjeve za potporu u pogledu plaćanja za ekologizaciju i na jedinstvene zahtjeve koji se odnose na godine podnošenja zahtjeva koje počinju od 1. siječnja 2017. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 16.2.2017.
            
            
               
                     Za Komisiju
               
            
         
         
            
               
                     Predsjednik
                     Jean-Claude JUNCKER
               
            
         
         
            
                  
                     (1)
                  DELEGIRANA UREDBA KOMISIJE (EU) …/... od XXX o izmjeni Delegirane uredbe (EU) br. 639/2014 u pogledu kontrolnih mjera koje se odnose na uzgoj konoplje, određene odredbe o plaćanjima za ekologizaciju, plaćanje za mlade poljoprivrednike koji imaju kontrolu nad pravnom osobom, izračun jediničnog iznosa u okviru dobrovoljne proizvodno vezane potpore, dijelove prava na plaćanje i određene zahtjeve za obavješćivanje koji se odnose na program jedinstvenih plaćanja po površini i dobrovoljnu proizvodno vezanu potporu te o izmjeni Priloga X. Uredbi (EU) br. 1307/2013 Europskog parlamenta i Vijeća.
               
               
                  
                     (2)
                  SL L 347, 20.12.2013., str. 549. 
               
               
                  
                     (3)
                  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).
               
               
                  
                     (4)
                  Delegirana uredba Komisije (EU) br. 640/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost (SL L 181, 20.6.2014., str. 48.).